Osvježeno 31.1.2014. u 15:30, službeno priopćenje PU međimurske:

U četvrtak, 30. siječnja u 15,57 sati Policijska uprava međimurska zaprimila je obavijest građanina da je u snijegu uz lokalnu cestu kraj derivacijskog kanala HE Dubrava kod naselja Orehovice primijetio tragove kotača vozila koji vode od ceste do kanala.

Sadržaj se nastavlja...



Službenici Policijske uprave međimurske i Javne vatrogasne postrojbe Grada Čakovca odmah su pristupili pregledu korita derivacijskog kanala, ali je on zbog mraka prekinut i nastavljen danas, 31. siječnja, kada su angažirani i ronioci. Pregledom je u vodi kanala, oko 100 metara nizvodno od primijećenih tragova, pronađeno osobno vozilo varaždinskih registracijskih oznaka u kojem se nalazilo tijelo muškarca, za kojeg je utvrđeno da se radi o 60-godišnjem vlasniku vozila iz Kelemena u Varaždinskoj županiji.



Očevidom na mjestu događaja utvrđeno je da je on neutvrđenog dana upravljajući vozilom spomenutom cestom iz smjera Orehovice u smjeru Preloga iz neutvrđenih razloga skrenuo sa ceste u kanal, pri čemu je vozilo u cijelosti potonulo pod vodu, a on je smrtno stradao. Po nalogu Županijskog državnog odvjetnika u Varaždinu nad mrtvim tijelom će se izvršiti obdukcija radi utvrđivanja uzroka smrti. O događaju će se dostaviti posebno izvješće Županijskom državnom odvjetniku u Varaždinu.







U kanalu HE Čakovec u visini mjesta Orehovica pronađen je osobni automobil u kome se nalazila mrtva muška osoba, javljaju iz Policijske uprave međimurske.



Neslužbeno saznajemo da je jedan prolaznik u četvrtak u večernjim satima zamijetio tragove u snijegu koji vode prema kanalu. Policija je zajedno s vatrogascima izašla na teren, međutim zbog mraka nije bila u mogućnosti ništa razotkriti.







Danas su angažirani ronici koji su u jezeru pronašli vozilo varaždinskih registracijskih vozila, a u njemu mrtvo tijelo starijeg muškarca koji je najvjerojatnije stradao usred utapljanja. Za sada se može samo nagađati da li je uzrok ove tragedije skliska cesta ili je vozaču pozlilo tijekom vožnje.







Više detalja o ovom slučaju donosimo u suradnji s policijom nakon očevida koji je u tijeku.